## Pravilnik o uvjetima kojima moraju udovoljavati potvrđeni mjeriteljski laboratoriji za ovjeravanje butirometara

### NN 9/2002 (25.1.2002.), Pravilnik o uvjetima kojima moraju udovoljavati potvrđeni mjeriteljski laboratoriji za ovjeravanje butirometara

# Državni zavod za normizaciju i mjeriteljstvo

230

Na temelju članka 14. Zakona o mjeriteljskoj djelatnosti (»Narodne novine«,
broj 11/94) ravnatelj Državnog zavoda za normizaciju i mjeriteljstvo donosi

## PRAVILNIK

### o uvjetima kojima moraju udovoljavati potvrĐeni mjeriteljski laboratoriji za ovjeravanje butirometara

I. OPĆE ODREDBE

Članak 1.

Ovim se pravilnikom propisuju
uvjeti kojima moraju udovoljiti potvrđeni mjeriteljski laboratoriji (u daljnjem
tekstu: laboratorij) za pripremanje za ovjeravanje butirometara.

Članak 2.

Laboratorij može biti pravna
ili fizička osoba ili dio pravne osobe.

Laboratorij priprema
butirometre za ovjeravanje, a Državni zavod za normizaciju i mjeriteljstvo (u
daljnjem tekstu: Zavod) ovjerava butirometre.

Članak 3.

Priprema butirometara za
ovjeravanje u smislu ovoga pravil­nika podrazumijeva: pripremu uređaja za
ispitivanje butirometara, ispitivanje butirometara tj. provjeru mjeriteljskih
značajki butirometara te pisanje izvješća o ispitivanju butirometara.

II. UVJETI KOJIMA MORA UDOVOLJITI LABORATORIJ

Članak 4.

Laboratorij mora udovoljiti uvjetima koji se odnose na:

1. radnike

2. opremu za ispitivanje butirometara

3. prostorije za ispitivanje
butirometara

4. propisanu dokumentaciju.

Članak 5.

Laboratorij mora imati
najmanje dva radnika koji obavljaju poslove pripremanja butirometara za
ovjeravanje i koji su stalno zaposleni u laboratoriju.

Članak 6.

Radnik iz članka 5. ovoga
pravilnika koji je voditelj laboratorija mora imati VSS tehničkog smjera ili
prirodoslovno-matematičkog smjera i najmanje 1 godinu radnog iskustva na
poslovima ispitivanja ili proizvodnje butirometara, ili VŠS tehničkog smjera i
najmanje 2 godine radnog iskustva na poslovima ispitivanja ili proizvodnje
butirometara, ili SSS tehničkog smjera i najmanje 3 godine radnog iskustva na
poslovima ispitivanja, ili proizvodnje butirometara, ili VKV tehničke struke i
najmanje 4 godine radnog iskustva na poslovima ispitivanja ili proizvodnje
butirometara.

Drugi radnik iz članka 5.
ovoga pravilnika mora imati najmanje KV tehničke struke i mora imati najmanje
dvije godine iskustva na poslovima ispitivanja ili proizvodnje butirometara.

Radnici iz članka 5. ovoga
pravilnika moraju poznavati propise kojima su utvrđeni postupci i metode
ispitivanja butirometara.

Članak 7.

Za pripremu za ovjeravanje butirometara potrebno je da laboratorij ima
ovu opremu:

1. analitičku vaga razreda točnosti (I)

2. automatske pipete sa živom

3. optički aparat za ispitivanje naprezanja stakla s vidnim poljem od F
= 155 mm

4. ravnala s nonijusom točnosti ± 0,01 mm

5. ravno ravnalo s mjernim područjem od 0 mm do 250 mm i točnošću ± 0,5
mm

6. laboratorijski stakleni termometar punjen živom s mjernim područjem
od 0 oC do + 35 oC, najmanjim podjeljkom 0,1 oC i točnošću ±
0,05 oC

7. uređaj za sušenje butirometara

8. pribor za čišćenje butirometara (čaše, stakleni baloni za destiliranu
vodu, kromsumporna kiselina, četke, lanene krpe za brisanje)

9. stalci za držanje butirometara.

Članak 8.

Automatska pipeta sa živom mora biti tako graduirana da pri pregledu
ispušta ove količine žive:

1. 0,1250 cm3 – za butirometre
za mlijeko

2. 0,0575 cm3 – za butirometre
za vrhnje

3. 0,0335 cm3 – za butirometre
za sir.

Točnost automatske pipete sa živom
mora biti ± 1 × 10-4 cm3.

Članak 9.

Radna prostorija za pripremu
za ovjeravanje butirometara:

1. mora biti suha, čista i
izgrađena u skladu s tehničkim normativima koji su na snazi

2. mora udovoljavati
propisanim uvjetima u vezi s higijensko-tehničkom zaštitom

3. mora biti dovoljno
prostrana za smještaj opreme i obav­ljanje pripreme za ovjeravanje butirometara

4. mora imati dnevnu i
električnu rasvjetu.

Članak 10.

U radnoj prostoriji moraju se
nalaziti:

1. laboratorijski stol, pisaći
stol i stolac za rad radnika

2. ormari i police za smještaj
opreme potrebne za pripremu za ovjeravanje butirometara

3. stol za vagu, koji mora biti učvršćen tako da se ne može pomicati i
mijenjati položaj.

Članak 11.

U radnoj prostoriji ne smiju se držati predmeti ni obavljati poslovi
koji bi ometali rad pri pripremi za ovjeravanje butirometara.

Članak 12.

Temperatura u radnoj prostoriji mora biti 20 oC ± 2 oC. Rad­na
prostorija mora imati klimatizacijski uređaj.

Članak 13.

Radna prostorija mora biti smještena tako da je zaštićena od izravna
djelovanja sunčanih zraka.

Članak 14.

Veličina radne prostorije za pripremu za ovjeravanje butirometara određuje
se ovisno o veličini opreme.

Članak 15.

Oprema za ispitivanje
butirometara mora imati valjanu ovjernicu o zadovoljavanju mjeriteljskih
zahtjeva ili potvrdu o sukladnosti s propisanim zahtjevima ili valjanu
umjernicu.

Članak 16.

Laboratorij mora biti
opremljen elektroničkim računalom za pisanje izvješća o ispitivanju
butirometara s mogućnošću spajanja na internet i povezivanje na bazu podataka
Zavoda.

Članak 17.

Laboratorij mora imati ovu
dokumentaciju:

1. propise iz područja
ovjeravanja butirometara

2. postupke održavanja i praćenja
ispravnosti opreme za ispitivanje

3. postupke zaprimanja
zahtjeva za ovjeravanje butirometara, izvješća o ispitivanju butirometara i dr.

4. tipna odobrenja za
butirometre koja se ovjeravaju u laboratoriju

5. popis opreme za
ispitivanje s tehničkim podacima i datumima ovjeravanja i ovjernicama za svako
mjerilo koje je sastavni dio te opreme.

Članak 18.

Izvješće o ispitivanju
butirometara mora biti propisanog sadržaja.

Laboratorij mora izvješća o
ispitivanju butirometara čuvati na elektroničkom mediju ili u tiskanom obliku
najmanje godinu dana po isteku roka valjanosti ovjere.

III. OBVEZE LABORATORIJA

Članak 19.

Laboratorij tijekom svojega rada mora:

1. zadovoljavati uvjete propisane ovim pravilnikom

2. pripremati za ovjeravanje
butirometara koji imaju valjano tipno odobrenje, sukladno odobrenom postupku
ispitivanja butirometara

3. obavijestiti Zavod o
svakoj promjeni koja bi mogla utjecati na osposobljenost laboratorija da
zadovolji uvjete propisane ovim pravilnikom

4. upotrebljavati samo opremu
za ispitivanje butirometara s valjanim ovjernim žigom, odnosno valjanom
potvrdom o sukladnosti ili valjanom umjernicom

5. omogućiti radnicima
laboratorija sudjelovanje u radu tijela Zavoda

6. sudjelovati u međulaboratorijskim
usporedbama na zah­tjev Zavoda

7. pridržavati se visine i načina
plaćanja troškova ovjeravanja butirometara koje je propisao ravnatelj Zavoda.

IV. PRIJELAZNE I ZAVRŠNE ODREDBE

Članak 20.

Laboratorij koji zadovoljava uvjete propisane ovim pravilnikom izdaje se
rješenje koje vrijedi najdulje 3 (tri) godine.

Prije isteka roka važenja rješenja, može laboratorij podnijeti Zavodu
zahtjev za produljenje istoga najmanje šest mjeseci prije njegovog isteka.

Članak 21.

Laboratoriju koji do dana
stupanja na snagu ovoga pravilnika zadovoljavaju uvjete prema ranije važećim
propisima za osnivanje laboratorija za pregled butirometara, obvezni su do 31.
prosinca 2003. godine zadovoljiti uvjete propisane ovim pravilnikom.

Članak 22.

Ovaj Pravilnik stupa na snagu
osmog dana od dana objave u »Narodnim novinama«.

Klasa: 011-02/02-04/9

Urbroj: 558-03/1-02-1

Zagreb, 17. siječnja 2002.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 9/2002-230